Mika 2
Can bipoto i kom jo ma gidiyo lucan
1Gibineno can, jo ma paro pi timo gin marac,
ma giparo pi timo bal i wi kabutogi!
Ka piny oru, ci gitimo, pien twerone tye i ciŋgi.
2Giparo potti, ci gigamo tektek;
giparo odi-gu, ka dok gimayogi woko;
gidiyo dano ki bura, gimayo ode,
kadi wa lobo ma oleyo ki bot wonne.
3Pi meno Rwot owaco kuman ni,
Nen, aparo lok marac i kom ot man,
ma pe dok wubiwoto ŋutwu ki iye;
pe dok wubiwot kun wuŋatte ki wakke,
pien kare meno bibedo kare marac.
4I nino meno gibiwerowu ki wer aŋec,
dok bene gibikoko koko me can, kun giwacci, “Giyakowa doŋ atika;
lobo ma yam opoko botwa Rwot
omiyo woko ki jo mukene;
iuro aura kit ma en ogamo kwede ki botwa!
En opoko pottiwa woko i kin jo ma guterowa i opii.”
5Pi meno pe wubibedo ki ŋat mo i cokke pa Rwot,
ma bibolo tol me poko nom me apura bot wu.
6Gitito lok kun giwacci, “Pe wutit lok,
at mo pe myero otit kit lok macalo magi;
lewic pe bimakowa.”
7Myero giwac man, wun jo me ot pa Yakobo?
Rwot pe twero diyo cwinye?
Magi ducu gin ticce?
Lokka pe timo ber
bot ŋat ma cwinye atir?
8Ento wun wutwarre i kom jona macalo lukwor;
wumayo kanyi-gu woko ki i kom jo ma gibedo mot,
jo ma gikato ki i ŋetwu ki gen,
ma pe gitye ki tam mo me lweny.
9Wuryemo mon pa jona woko
ki i odigi ma yomo cwinygi-ni;
wukwanyo deyona woko matwal ki i kom litinogi matino.
10Wua, doŋ wuciti,
pien man pe ka yweyo;
pi gin ma keni ma balo dano,
ma kelo bal marac twatwal.
11Ka ce dano mo woto atata,
kun tye ki cwiny me goba,
ma wacci, “Abitittiwu pi koŋo vino ki mat mogo makec,”
en bibedo latit-lok bot jo man!
12Adada abicoko wun ducu,
wun jo pa Yakobo,
abicoko jo Icrael mudoŋ;
abigurogi kacel macalo romi ma tye i dwolgi,
macalo lwak romi ma gitye i olet,
lwak jo ma giwo.
13Ŋat ma yabo yo bitelo nyimgi;
gibituro, ka gibikato woko ki i dogcel.
Kabakagi bikato i nyimgi,
kun noŋo Rwot telo wigi.